L. Miklós, minister životného prostredia SR: (2001-12-17):
Tvorbu nového zákona ovplyvnila tá skutočnosť, že v súčasnosti prebieha asociačný proces. Preto do tohto zákona bolo premietnutých 13 smerníc o nakladaní s vodami a o ochrane vôd. Nevyhnutným krokom v procese aproximácie práva bola analýza a porovnanie environmentálnej legislatívy Európskej únie. Túto úlohu sme plnili aj za súčinnosti rôznych medzinárodných programov, za súčinnosti projektu podporovaného z programu PHARE a inštitútu DISAE. Výsledkom týchto projektov bolo odporúčanie vypracovať nové zákonné normy vrátane vypracovania implementačných plánov. Z hľadiska riešenia problematiky do tohto zákona boli premietnuté dve skupiny smerníc. Prvá skupina smerníc sa týka stanovenia kvalitatívnych cieľov, ktorými sú definované minimálne kvalitatívne požiadavky na vodu, a druhá skupina smerníc Európskej únie stanovuje emisné limity, čím sú určené maximálne povolené množstvá znečisťujúcich látok, ktoré môžu byť vypúšťané. Vládny zákon obsahuje mnoho novostí, chcel by som len pár vymenovať. A to je napr. rozšírenie predmetu a účelu zákona okrem ochrany vôd aj na ochranu vodných ekosystémov a od vôd závislých krajinných ekosystémov. Ďalej je to už známa povinnosť z Európskej únie odvádzať odpadové vody z miest a obcí s viac ako 2 000 ekvivalentnými obyvateľmi verejnými kanalizáciami a vypúšťať ich až po dvojstupňovom čistení. Ďalej je to napr. zvýšená ochrana vôd pred eutrofizáciou, identifikáciou tzv. citlivých oblastí a tak ďalej a tak ďalej. Návrh zákona upravuje okrem pôsobnosti miestnej štátnej správy aj pôsobnosť obce na úseku štátnej vodnej správy. Chcem podčiarknuť, že naďalej zostáva v platnosti právna úprava týkajúca sa odplát vo vodnom hospodárstve a ochrany pred povodňami. Čiže nejde tu o kompletné rušenie doterajších právnych predpisov v oblasti vôd. Chcem ešte podčiarknuť aj to, že vydanie osobitných právnych predpisov vláda Slovenskej republiky schválila na svojom rokovaní 7. novembra 2001, a to tak, že uložila ministrovi pôdohospodárstva, ministrovi vnútra, ministerke financií predložiť na rokovanie vlády vládny návrh zákona o ochrane pred povodňami a ministrovi životného prostredia, ministrovi pôdohospodárstva, ministerke financií predložiť do 30. júna 2002 vládny návrh zákona o spoplatňovaní za užívanie vôd. Keďže rozpory počas tohto prerokovávania tohto vládneho návrhu zákona sa dotýkali práve týchto dvoch oblastí, to znamená ochrany pred povodňami a poplatkov a odplát za vody, tak toto je zároveň moja odpoveď na prípadné otázky tohto charakteru. Čiže nerušia sa príslušné ustanovenia doteraz platného právneho poriadku a zároveň sa ukladá vymenovaným ministrom a ministerke financií pripraviť nové právne úpravy v týchto smeroch. Vážené panie poslankyne, páni poslanci, prosím, aby ste podporili posunutie tohto návrhu zákona do druhého čítania. M. Andel, podpredseda NR SR: Ďakujem, pán minister za uvedenie vládneho návrhu zákona. Teraz dávam slovo určenému spoločnému spravodajcovi, ktorého určil gestorský výbor, Výbor Národnej rady Slovenskej republiky pre životné prostredie a ochranu prírody, pánovi poslancovi Ladislavovi Ambróšovi. L. Ambróš, poslanec: Ďakujem pekne. Vážené panie poslankyne, páni poslanci, dovoľte mi, aby som podľa § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky vystúpil v prvom čítaní o vládnom návrhu zákona o ochrane vôd a o nakladaní s vodami a o zmene a doplnení niektorých zákonov (tlač 1255) ako spravodajca určený Výborom Národnej rady Slovenskej republiky pre životné prostredie a ochranu prírody. Pokiaľ sa týka môjho stanoviska k návrhu tohto zákona v prvom čítaní, konštatujem, že predmetný návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku Národnej rady Slovenskej republiky, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona je vzhľadom na dôvody, pre ktoré sa predkladá, ako to už povedal aj pán minister, veľmi aktuálny a potrebný. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady Slovenskej republiky na tom, že po rozprave odporučí predmetný návrh zákona prerokovať v druhom čítaní. Súčasne odporúčam v zmysle § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v súlade s rozhodnutím predsedu Národnej rady č. 1378 z 12. novembra 2001 prideliť návrh zákona v druhom čítaní na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre verejnú správu, Výboru Národnej rady Slovenskej republiky zdravotníctvo a Výboru Národnej rady Slovenskej republiky pre životné prostredie a ochranu prírody. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre životné prostredie a ochranu prírody. Predseda Národnej rady navrhuje, aby výbory, ktorým bol zákon pridelený, ho prerokovali v lehote do 22. januára 2002 a gestorský výbor v lehote do 24. januára 2002. Pán predseda, ďakujem, skončil som a odporúčam otvoriť rozpravu k tomuto návrhu zákona. M. Andel, podpredseda NR SR: Ďakujem. Otváram rozpravu o tomto bode nášho rokovania. Keďže sa písomne neprihlásil žiaden poslanec, pýtam sa, či niekto sa chce prihlásiť do rozpravy ústne. Po dlhom váhaní vidím, že nikto. Ďakujem. Končím rozpravu o tomto bode nášho rokovania. Prerušujem rokovanie o tomto bode programu. Prerušujem dnešné rokovanie našej schôdze, pokračovať budeme zajtra o 9.00 hodine. (Prerušenie rokovania o 19.14 hodine.)